શસ્ત્રકાંડમાં આફતાબ અન્સારીની પ્લી બાર્ગેનિંગ કોર્ટે નકારી
આજે કાર્યવાહી આગળ ચાલશેઃ વકીલ ન રોકતા જાતે જ રજુઆત કરી
૨૦૦૧ ના વર્ષના શસ્ત્રકાંડમાં ગેંગસ્ટર આફતાબ અન્સારીને આજે સીબીઆઇ કોર્ટ સમક્ષ રજુ કરવામાં આવતા તેણે ગુનો કબૂલવાની તૈયારી બતાવી હતી અને પ્લી બાર્ગેનિંગની જોગવાઇ મુજબ સજામાં લાભ આપવા રજુઆત કરી હતી. શસ્ત્રકાંડના કેસમાં પ્લી બાર્ગેનિંગ લઇ ન શકાય તેમ ઠરાવી કોર્ટે વધુ સુનાવણી આવતીકાલે નિયત કરી હતી.
૨૦૦૧ ના વર્ષમાં પાટણ જિલ્લાની સરહદે આવેલા સાંતલપુર નજીક પાકિસ્તાન સરહદેથી ઘૂસાડવામાં આવેલા શસ્ત્રો અંગે સીબીઆઇએ દરોડો પાડયો હતો અને આરોપીઓ ગોળીબાર કરી નાસી છૂટયા હતા. સીબીઆઇએ જંગી માત્રામાં રાયફલ અને રિવોલવરો, પિસ્તોલ વગેરે કબજે કર્યા હતા. આ કેસમાં મુખ્ય સૂત્રધાર આફતાબ અન્સારી હોવાનું જણાઇ આવ્યું હતું . ૨૦૦૦ ના વર્ષમાં કલકત્તામાં અમેરિકન એમ્બેસી પરના હુમલા કરવામાં આફતાબ અન્સારીને ફાંસીની સજા ફરમાવવામાં આવી છે. ૨૦૧૦ ના વર્ષમાં સુપ્રીમકોર્ટે ફાંસીની સજા સામે સ્ટે ફરમાવ્યો છે અને અપીલનો નિકાલ બાકી છે.
ઓક્ટોબર ૨૦૦૧માં પાકિસ્તાનમાંથી આંતકવાદી સંગઠને મોકલાવેલા શસ્ત્રો પાટણ જિલ્લાની સરહદે આવેલા સાંતલપુર સરહદે ઘૂસાડવામાં આવ્યા હતા અને તેની ડિલિવરી લેવા માટે રાજસ્થાનથી વાહન લઇને કેટલાક શખ્સો આવ્યા હતા. દિલ્હી સીબીઆઇએ બાતમીના આધારે તેઓને પકડવા ઓપરેશન હાથ ધર્યું હતું. તા. ૨૬મી ઓક્ટોબર ૨૦૦૧ ના રોજ સીબીઆઇએ દરોડો પાડી ચાર એ.કે. ૫૬ સહિત પિસ્તોલ-રિવોલવર અને ૫૦૦ થી વધુ જીવતા કારતૂસો પકડાયા હતા. જો કે આરોપીઓ ગોળીબાર કરીને નાસી છૂટયા હતા અને રાજસ્થાનમાંથી ઘણા સમય બાદ પકડાયા હતા. તેઓ સામેનો કેસ અમદાવાદની સીબીઆઇ કોર્ટ સમક્ષ ચાલી જતાં બે આરોપીઓને દસ વર્ષની સજા ફરમાવવામાં આવી હતી.
આફતાબ વોન્ટેડ રહ્યો હોઇ તેની સામેનો કેસ બાકી છે. જેની સુનાવણી હાલમાં હાથ ધરવામાં આવી છે. આફતાબને કલકત્તાથી અમદાવાદ લવાયો હતો અને આજે કોર્ટમાં રજુ કરવામાં આવતા કોર્ટે તેને વકીલ રોકવા જણાવ્યું હતું. તેણે જાતે જ કેસની રજુઆત કરવાનું સ્વીકાર્યું હતું અને ગુનો કબૂલવા માટે પ્લી બાર્ગેનિંગના લાભ માટે રજુઆત કરી હતી. પોતાની સામે ગુનો પુરવાર થાય તો વધુમાં વધુ સાત વર્ષની સજાને પાત્ર બની શકે છે. આ સંજોગોમાં ગુનો કબૂલવા તૈયાર છે અને વકીલ રોકવા માગતો નથી. જજ આર.એમ.પરમારે પ્લી બાર્ગેનિંગની અરજી ફગાવી દીધી હતી અને ચાર્જ ફ્રેમ કરવાની કાર્યવાહી માટે વધુ સુનાવણી આવતીકાલે નિયત કરી હતી.